**Slavnostni govor predsednice Republike Slovenije Nataše Pirc Musar**

**na sprejemu za diamantne maturantke in maturante 2023**

Brdo pri Kranju, 30. september 2023

Velja govorjena beseda.

*Spoštovane diamantne maturantke, spoštovani diamantni maturanti,*

*spoštovani starši in sorodniki,*

*spoštovani ravnateljice, ravnatelji, učiteljice in učitelji,*

*gospod minister, visoki gostje,*

*gospe in gospodje.*

*Današnji sprejem je za tiste najredkejše dragulje, ki imajo potencial, da zasijejo najsvetlejše. Je moj in ministrov izraz ponosa nad vašimi uspehi in hvaležnosti vašim staršem in učiteljem, ki so vam skozi srednješolsko izobraževanje stali ob strani, vas vodili in vam nudili oporo.*

*Tokrat bi se najprej želela pokloniti prav vam, spoštovani starši. Prepogosto vam je namenjenih nekaj mimobežnih besed in zahval ob koncu govorov, zaslužite pa si veliko več. Ko pred vami stojim kot prva predsednica Republike Slovenije, imam pred očmi svoje starše. Brez njune ljubezni, podpore, odrekanja in vzgoje danes ne bi bila, kar sem – ne kot osebnost, ne kot političarka, če je to dvoje sploh mogoče ločiti. Zato hvala vam, drage mame in očetje, in hvala tudi vam, družinski člani. Skupaj z učiteljicami in učitelji ste nadvse pomemben del uspeha naših mladostnikov. Tega nikoli ne pozabite.*

*S hvaležnostjo in občudovanjem se obračam tudi k vam, spoštovane učiteljice in učitelji. Tako zelo pomembno delo opravljate. Prepogosto ga ljudje doživljamo kot samoumevno in to moramo popraviti. Vaš ugled v družbi je visok in odraziti se mora tudi v pogojih za delo. Tako bo vaše poslanstvo izpolnjeno, uspehi tistih, ki ste jih poučevali, pa še žlahtnejši. Kot predsednica republike in kot mati vam želim reči hvala in vam čestitati ob skorajšnjem svetovnem dnevu učiteljev. Ker vsak dan delate z otroki in mladostniki, vam moramo pogosteje in pozorneje prisluhniti, ko nas opozarjate na nujnost nekaterih sprememb in prilagoditev v šolskem sistemu.*

*Spoštovane maturantke in maturanti,*

*ko se zazrem v dvorano, kjer sedite šampioni vaše generacije, z vami delim občutke ponosa, hvaležnosti, odgovornosti in pričakovanj o prihodnosti. V vas je usmerjene veliko pozornosti in pričakovanj, saj ste postali najboljši med najboljšimi v svoji generaciji.*

*Ponos je skupen vsem, zbranim v tej dvorani. Vidim ga v očeh vaših staršev, učiteljev in ravnateljev. Vidim ga v vaših očeh, drage maturantke in maturanti, in čutim ga tudi sama.*

*Hvaležna sem, da sem imela priložnost seči vam v roke. Ponosna sem na vsakega od vas in želim vam samo najboljše in najlepše pri vašem nadaljnjem izobraževanju, bodisi v Sloveniji bodisi v tujini. Dostop do izobraževanja, včasih le osnovnega, namreč po svetu ni samoumeven.*

*Kakovostno izobraževanje in enakost spolov sta dva od globalnih ciljev trajnostnega razvoja, ki sta medsebojno prepletena in pomembno vplivata na doseganje preostalih petnajstih ciljev. Krog se začne in sklene pri kakovostnem izobraževanju, ki mora biti dostopno vsem – deklicam, dečkom, ranljivim skupinam, starejšim. Brez enakosti spolov, ki pomeni tudi dostop do kakovostnega izobraževanja za deklice in za dečke, ženskam, ki predstavljamo polovico svetovnega prebivalstva, onemogočimo, da bi sodelovale pri spreminjanju sveta na bolje. To ni dobro in ni prav. Pred nami so izzivi, ki so tako zahtevni, da bomo zanje potrebovali vse svoje znanje in sposobnosti. Od 137 tistih, ki ste na letošnji maturi prejeli vse točke, je 86 deklet. To je zelo pomemben podatek. Ponavljam in vam polagam na srce: ne zanemarjajmo tega potenciala, ki ga kot družba imamo. Odličnost ne pozna spola, barve kože, religije, spolne usmerjenosti ali česa podobnega. Merljiva je v sledeh dobrote, ki jih pušča v družbi.*

*Drage maturantke in maturanti,*

*srčno vas podpiram pri tem, da si izberete poklic, ki vas resnično izpolnjuje. Tako boste ohranjali vnemo in domiselnost pri reševanju izzivov, s katerimi se boste soočali na svojem področju. Tako bo vaša služba klic, na katerega se boste vsak dan z veseljem oglasili.*

*Želim vam, da ohranite tisto pravo samozavest, ki izhaja iz zavedanja o lastnih zmožnostih, hvaležnosti za doslej doseženo in želje po osebni rasti. Naj ta samozavest izhaja iz vas in naj ne bo osnovana na primerjavi z drugimi. Še manj pa na poniževanju drugih. Če boste pomagali drugim, da bodo živeli bolje, boste bolje živeli tudi vi.*

*Ob koncu se moramo vsi zavedati, da si ljudje – ne glede na veličino in dosežke – drug drugega zapomnimo in se spominjamo predvsem po občutkih, ki smo jih doživljali ob srečanju. Zato ostanite in bodite šampioni svoje generacije, bodite pa tudi dobri in solidarni ljudje. Vsak dragulj, tudi diamant, je hladen, če ga ne ogreje toplina osebe, ki ga nosi.*

*Srečno pri nadaljnjem izobraževanju in vse dobro v življenju.*

*Verjamem, da bomo o vas slišali še veliko dobrega.*